## Odluka o izdavanju i prodaji prigodnoga srebrenog kovanog novca "150. obljetnica odluke Hrvatskoga državnog sabora o hrvatskom jeziku

### NN 80/1998 (9.6.1998.), Odluka o izdavanju i prodaji prigodnoga srebrenog kovanog novca "150. obljetnica odluke Hrvatskoga državnog sabora o hrvatskom jeziku

# **HRVATSKA NARODNA BANKA**

Na temelju članka 83. stavak 1. Zakona o osnovama deviznog sustava,
deviznog poslovanja i prometa zlata ("Narodne novine" br. 91A/93
i 36/98) i članka 67. stavak 1. točka 23. Zakona o Hrvatskoj narodnoj banci
("Narodne novine" br. 35/95. – pročišćeni tekst) Savjet Hrvatske
narodne banke na sjednici održanoj 3. lipnja 1998. godine, donio je

## **ODLUKU**

### **O IZDAVANJU I PRODAJI PRIGODNOGA SREBRENOG KOVANOG NOVCA**"**150. OBLJETNICA ODLUKE HRVATSKOGA DRŽAVNOG SABORA O HRVATSKOM JEZIKU**"

1. Hrvatska narodna banka izdaje srebreni kovani novac u svrhu trajnog
obilježavanja 150. obljetnice povijesne odluke o ponovnom uvođenju hrvatskog
jezika umjesto latinskog u politički i javni život Hrvatske, a koju je
odluku Hrvatski državni sabor donio 23. listopada 1847. godine.

2. Prigodni srebreni kovani novac iz točke 1. ove Odluke izdaje se u
apoenu od 150 kuna, u količini od 1.000 komada i u ukupnoj svoti od 150.000,00
kuna.

3. Prigodni srebreni kovani novac iz točke 2. ove Odluke bit će izrađen
od srebra stupnja čistoće 925/000, u specijalnoj tehnici kovanja kakvoće
polirana ploča, s visokosjajnim ravnim površinama i matiranim reljefnim
detaljima, prigodnih motiva. Srebreni kovani novac od 150 kuna imat će
masu od 24,00 grama i promjer od 37 milimetara.

4. Prigodni srebreni kovani novac od 150 kuna s lica izgleda ovako:
u središnjem dijelu prikaz je Bašćanske ploče iz samostana Sv. Lucije u
Baški na otoku Krku, jednog od najstarijih kamenih spomenika koji je pisan
hrvatskim jezikom i glagoljicom i na kojoj je prvi put zabilježeno Zvonimirovo
ime i njegov vladarski naslov, kralj hrvatski. Iznad Bašćanske ploče ispisan
je glagoljicom, a ispod je latinicom, tekst "HRVATSKI JEZIK".
U donjem polukrugu, uz rub, ispisane su godine "1847.", "1967.",
"1997."

5. Prigodni srebreni kovani novac od 150 kuna s naličja izgleda ovako:
u središnjem dijelu prikazan je fragment spomenika Marku Maruliću, autora
Ivana Meštrovića, prenoseći trenutak mukotrpnog procesa stvaranja prvoga
hrvatskog pjesnika, kroz dvije zgrčene ruke u kojima je pribor za pisanje.
U gornjem polukrugu, uz rub, ispisan je tekst "REPUBLIKA HRVATSKA".
Lijevo od prikaza fragmenta spomenika, u dva retka, brojčana je oznaka
nominalne vrijednosti "150" i naziv novčane jedinice "KUNA".
Desno od prikaza grb je Republike Hrvatske, a ispod njega je godina izdanja
"1997."

6. Obod je prigodnoga srebrenog kovanog novca od 150 kuna gladak.

7. Autor je idejnoga i likovnog rješenja akademski kipar Kažimir Hraste.

8. Prigodni srebreni kovani novac iz točke 2. ove Odluke prodavat će
se po cijeni od 195,00 kuna.

9. Prigodni srebreni kovani novac pustit će se u prodaju 25. lipnja
1998. godine.

10. Prigodni srebreni kovani novac Hrvatska narodna banka prodavat će
putem banaka, ZAP-a i trgovačkih društava.

11. Ova Odluka stupa na snagu danom objave u "Narodnim novinama".

O. br. 435/98.
Zagreb, 3. lipnja 1998.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Odluka, NN 80/1998-1118